Diari Oficial de la Generalitat Valenciana


Sumari del DOGV 3830, del 06-09-2000 (2000/6410)

RESOLUCIÓ de 8 de juny de 2000, de la Direcció General de Treball, per la qual es disposa el registre i la publicació del Conveni Col·lectiu d'Estacions de Servici de la Comunitat Valenciana 2000-2001 (Codi 8000185).
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3830

Data del DOGV
:   06-09-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/6410


Data del document
:   08-06-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * gasolina

RESOLUCIÓ de 8 de juny de 2000, de la Direcció General de Treball, per la qual es disposa el registre i la publicació del Conveni Col·lectiu d'Estacions de Servici de la Comunitat Valenciana 2000-2001 (Codi 8000185). [2000/6410]
  
Vista el text articulat del Conveni Col·lectiu d'Estacions de Servici de la Comunitat Valenciana 2000-2001, presentada davant d'aquesta Direcció General de Treball i Seguretat Laboral el dia 31 de maig de 2000, signat el 29 de maig del mateix any, entre la Federació Mediterrània d'Estacions de Servici i les persones representants de les federacions d'Indústria de UGT de València i de la FITQA de CCOO del País Valencià, de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, de Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/82, de 29 de desembre, acorda:
  
Primer
  
Ordenar que s'inscriga en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el depòsit del text original de l'acta.
  
Segon
  
Disposar que es publique en el Diari Oficial de la Generalitat Valenciana.
  
València, 8 de juny de 2000.- El director general de Treball i Seguretat Laboral: Román Ceballos Sancho.
  
CONVENI COL·LECTIU D'ESTACIONS DE SERVICI
  
DE LA COMUNITAT VALENCIANA 2000/2001
  
València, 29 de maig de 2000
  
Capítol I
  
Àmbit d'aplicació
  
Article 1. Àmbit funcional
  
Aquest Conveni regula les condicions de treball entre les empreses dedicades a l'activitat d'estacions de servici i al personal que hi treballa.
  
1. Es consideren empreses incloses: les estacions de servici, els aparells d'assortiment de gasolina o els pals que expendisquen carburants, lubricants, combustibles, i també els servicis de tenda o supermercats annexos, el greixatge, el rentat, la conservació de cotxes i les activitats complementàries que estiguen adscrites a les empreses o les estacions de servici a què es refereix abans.
  
2. Es considerarà com a personal treballador inclós, el que amb aquest caràcter preste els seus servicis a les empreses citades anteriorment.
  
Article 2. Àmbit territorial
  
Aquest Conveni serà d'aplicació en tot l'àmbit de la Comunitat Valenciana, és a dir, a les províncies de Castelló, València i Alacant.
  
Article 3. Àmbit personal
  
Aquestes condicions de treball afectaran tot el personal empleat en les empreses incloses en tots els àmbits funcional i territorial anteriors.
  
No serà d'aplicació aquest Conveni per a les persones l'activitat de les quals es limite simplement a l'exercici de càrrec de conseller o consellera en les empreses que tinguen la forma jurídica de societat i per a qui exercisca en les empreses càrrecs d'alta direcció, alt govern o alt consell, les quals es regiran per les seues normes específiques i per les que en el futur els puguen ser d'aplicació.
  
Article 4. Àmbit temporal
  
1. Entrada en vigor
  
Aquest Conveni entrarà en vigor a partir de l'endemà de la publicació en el Diari Oficial de la Generalitat Valenciana, llevat de les previsions de la disposició addicional primera, i continuarà en vigor fins que se'n signe un altre.
  
Els efectes econòmics del Conveni es retrotrauran a l'1 de gener de 2000.
  
2. Duració
  
La duració del Conveni serà de dos anys, el període comprés entre l'1 de gener de 2000 i el 31 de desembre de 2001.
  
3. Pròrroga
  
Donat cas que cap de les parts legitimades denunciara el Conveni amb trenta dies d'antelació respecte de la data de la seua caducitat, s'entendrà tàcitament prorrogat any a any, i així successivament.
  
4. Denúncia
  
La denúncia del Conveni podrà efectuar-se per qualsevol de les parts que hi intervenen, sempre que es faça amb una antelació mínima de trenta dies naturals respecte de la data d'acabament de la vigència, bé siga la inicial o la de les successives pròrrogues.
  
Article 5. Garanties personals
  
Llevat del que es preveu en l'article 27, relatiu al complement de nocturnitat, es respectaran totes les situacions personals que, amb caràcter global, excedisquen del pacte, enteses com a quantitats brutes i mantingudes estrictament ad personam.
  
Article 6. Vinculació a la totalitat
  
Les condicions aquí pactades formen un tot orgànic i indivisible, i a l'efecte de la seua aplicació pràctica, seran considerades globalment.
  
Article 7. Comissió Mixta d'Interpretació i Seguiment del Conveni
  
Es constitueix una Comissió Mixta d'Interpretació i Seguiment del Conveni de caràcter paritari (empresaris i personal treballador). Consegüentment, en formaran part huit membres de la Federació d'Estacions de Servei del Mediterrani, quatre membres de FITEQA de CCOO, i quatre de la Federació d'Indústries Afins de UGT, triats per les respectives representacions, independentment dels assessors que cada part considere necessaris.
  
L'objecte d'aquesta Comissió és solucionar, amb caràcter previ i obligatori, qualsevol reclamació sobre la interpretació o l'exigència d'allò concertat en aquest Conveni abans de la presentació de demanda judicial, llevat de les accions que tinguen imposades un termini de caducitat perentori. Per a adreçar-se a aquesta Comissió Mixta, sols podrà fer-se mitjançant les organitzacions que signen aquest Conveni. Per a qualsevol reclamació que hi estiga relacionada, serà obligatori el dictamen previ de la Comissió Mixta.
  
Totes les parts designen com a domicilis els de les seues respectives seus socials, és a dir, carrer de Gascó Oliat, 6 entresol, plaça de Nàpols i Sicília, 3 i carrer de l'Arquitecte Mora, 7, totes a València.
  
Capítol II
  
Organització del treball
  
Article 8. Organització del treball
  
La direcció i l'organització del treball és facultat de la direcció de l'empresa, dins del marc imposat per aquest Conveni i en les disposicions legals i vigents per a això.
  
L'objecte de l'organització del treball és aconseguir en l'empresa un nivell adequat de productivitat basat en l'ús òptim dels recursos humans i materials, cosa que serà possible amb una actitud activa i responsable de les parts integrants: direcció i personal treballador.
  
Sense minva de la facultat al·ludida en els paràgrafs anteriors, els representants del personal treballador tindran funcions d'orientació, de proposta, d'emissió d'informes, etc., en tot allò relacionat amb l'organització i la racionalització del treball, de conformitat amb la legislació vigent amb allò establit en aquest Conveni.
  
Article 9. Noves tecnologies i formació
  
Quan en l'empresa s'hi introduïsquen noves tecnologies que puguen implicar per al personal treballador modificació substancial de les seues condicions de treball, o bé un període de formació o d'adaptació tècnica no inferior un mes, caldrà comunicar-les abans als representants del personal treballador en el termini suficient per a poder analitzar-ne i preveure'n les conseqüències en relació amb l'ocupació, la salut laboral, la prevenció de riscos, la formació i l'organització del treball.
  
Així mateix, caldrà facilitar al personal treballador afectat la formació necessària per a l'exercici de la seua nova funció, i subscriure els plans que siguen necessaris per a l'adequada integració i promoció professionals.
  
Capítol III
  
Ingressos, contractació, plantilla i escalafons,
  
ascensos i cessaments
  
Article 10. Ingressos. Regla general
  
L'ingrés del personal treballador s'ajustarà a les normes legals generals sobre col·locació i les especials per als distints col·lectius de personal treballador.
  
El personal treballador inclós en l'àmbit d'aplicació d'aquest Conveni podrà ser contractat sota qualsevol de les modalitats reconegudes per la legislació vigent en cada moment.
  
Article 11. Període de prova
  
L'ingrés del personal treballador es considerarà fet a títol de prova, durant un període que serà variable segon la índole dels llocs que calga cobrir i que no podrà excedir del temps fixat en l'escala següent:
  
Personal tècnic titulat: Sis mesos
  
Personal administratiu: Tres mesos
  
Personal operari
  
- Especialista: Tres mesos
  
- Aprenent: Un mes
  
Personal subaltern: Dos mesos
  
Sols s'entendrà que el personal treballador està subjecte al període de prova si així consta per escrit.
  
Durant el període de prova, tant l'empresa com el personal treballador podrà resoldre lliurement el contracte sense termini de preavís i sense dret a indemnitzacions.
  
Quan el personal treballador que estiga realitzant el període de prova no el supere, en les empreses en què hi haja representants del personal treballador, la direcció hi estarà obligada a comunicar-los-ho per escrit.
  
Una vegada transcorregut el termini de prova, el personal treballador ingressarà en la plantilla amb tots els drets inherents al seu contracte i al Conveni Col·lectiu.
  
La situació d'incapacitat temporal, siga per malaltia o per accident, interromprà el còmput d'aquest període, el qual es reprendrà a partir de la data d'incorporació efectiva al treball.
  
Article 12. Contractació
  
Atesa l'actual situació econòmica en el sector, amb la finalitat d'aconseguir una major estabilitat en l'ocupació, acordem concertar el contracte de treball eventual previst en el Reial Decret 2.720/1998, de 18 de desembre, en el Reial Decret Llei 15/1998, de 27 de novembre, i d'acord amb l'apartat 1.b) de l'article 15 de l'Estatut dels Treballadors, o a la legislació vigent en cada moment, amb els límits següents:
  
I. Tindrà una duració màxima de sis mesos, dins d'un període de dotze mesos, i que es podrà prorrogar fins a la totalitat de les tres quartes parts del període de referència màxim que s'estableix en díhuit mesos.
  
II. A l'acabament dels tretze mesos i mig, quedarà com a fix de plantilla, per al cas de no resoldre's.
  
III. Per al cas d'extinció per venciment, el personal treballador rebrà una indemnització que consistirà en cinc dies de salari per any treballat, sempre que excedisca de l'any.
  
IV. Els límits que d'inici planteja el Reial Decret abans citat, són modificats d'acord amb la possibilitat que estableix la llei de fer-ho per conveni col·lectiu sectorial, la qual cosa té com a base, com queda dit, l'article 15.1.b) del Estatut dels Treballadors, que de manera literal diu:«Per conveni col·lectiu sectorial podrà modificar-se la duració màxima d'aquests contractes o el període dins del qual es poden realitzar pel caràcter estacional de l'activitat en què les citades circumstàncies es puguen produir».
  
Article 13. Promoció i ascensos
  
Les places vacants existents en l'empresa es proveiran mitjançant els sistemes de lliure designació o de promoció interna d'acord amb els criteris que s'estableixen tot seguit.
  
Els llocs de treball que impliquen llocs de confiança o de comandament, en qualsevol àmbit de l'estructura organitzativa de l'empresa, es cobriran mitjançant el sistema de lliure designació.
  
Per a la lliure designació tant del cap administratiu com del cap de torn, l'empresa valorarà també el mèrit, la formació, la capacitat i l'antiguitat del personal treballador que estiga exercint llocs de treball semblants, sense perjudici de la seua llibertat per a designar personal alié a l'empresa.
  
La resta de llocs de treball serà cobert mitjançant promoció interna del personal treballador que estiguera exercint llocs de treball corresponents a nivells professional similars o inferiors als que han de ser proveïts.
  
Els ascensos s'entendran fets a prova, i la promoció es confirma als tres mesos. Si durant aquest termini es produïra la falta d'idoneïtat de la persona seleccionada, aquesta tornarà al seu lloc de treball anterior, i la vacant es podrà cobrir per personal alié a l'empresa.
  
Article 14. Cessaments voluntaris
  
El personal treballador que desitge cessar voluntàriament en el servici de l'empresa estarà obligat a comunicar-li-ho dins dels terminis de preavís següents:
  
Personal tècnic titulat: 2 mesos
  
Personal administratiu: 1 mes
  
Resta de personal: 15 dies
  
L'incompliment per part del citat personal de l'obligació de preavisar amb la indicada antelació, donarà dret a l'empresa a descomptar-ne de la liquidació l'import del salari d'un dia per cada dia de retard en el preavís.
  
L'empresa estarà obligada a liquidar, en finalitzar el termini, els conceptes fixos que puguen ser calculats en aquell moment.
  
Capítol IV
  
Classificació professional, mobilitat funcional i geogràfica
  
Article 15. Classificació funcional
  
El personal treballador afectat per aquest Conveni, tenint en compte les funcions que tenen i les definicions que s'especifiquen en l'article següent, seran classificats en grups professionals.
  
Aquesta estructura professional pretén obtenir una raonable estructura en la prestació dels servicis, sense minva de la dignitat, de l'oportunitat de promoció i de la justa retribució que corresponga a cada treballador o treballadora.
  
Els actuals llocs de treball i categories professionals s'ajustaran als grups establits en aquest Conveni.
  
DEFINICIÓ DELS GRUPS PROFESSIONALS
  
Article 16. Grup A: personal tècnic titulat
  
Són aquells a qui, per al compliment de la seua funció, s'exigeix tenir el títol professional expedit per centre docent mantingut oficialment per l'estat espanyol o per centres reconeguts per aquest, sempre que no realitzen funcions pròpies dels seus respectius títols professionals.
  
Article 17. Grup B: personal administratiu
  
Es considera personal administratiu al que realitza en les distintes dependències de l'empresa funcions d'oficina, comptables o d'altres d'anàlogues.
  
1. Cap administratiu: és qui, proveït o no de poder, té la responsabilitat directa de l'oficina d'empresa. D'ell depenen diverses seccions administratives a les qual imprimeix unitat.
  
2. Oficial administratiu de primera: és qui, amb uns coneixements o experiència suficients, realitza amb iniciativa i responsabilitat, i seguint instruccions del cap administratiu, gerent o empresari, treballs com ara despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina. Poden tenir a les seues ordres personal administratiu d'inferior categoria.
  
3. Oficial administratiu de segona: és qui, amb coneixement i experiència suficients, realitza operacions auxiliars de comptabilitat, organitza arxius, classifica la correspondència, i qualsevol altra funció semblants d'anàloga importància, amb iniciativa i responsabilitat restringida, seguint instruccions del cap o caps superiors i que pot tenir a les seues ordres personal administratiu d'inferior categoria. S'assimilen a aquesta categoria els taquimecanògrafs de tots dos sexes.
  
4. Auxiliar administratiu: és el treballador o la treballadora major de díhuit anys que, sense iniciativa ni responsabilitat, es dedica a l'oficina a operacions elementals administratives i, en general, a les purament mecàniques inherents al treball en aquelles. S'assimilen a aquesta categoria els mecanògrafs i telefonistes de tots dos sexes.
  
5. Aspirant administratiu: és qui, amb edat compresa entre el 16 i els 18 anys, treballa alhora que s'instrueix en funcions peculiars d'oficina administrativa.
  
Article 18. Grup C: personal operari
  
Subgrup 1. Personal operari especialista
  
1.1. Encarregat general d'estacions de servici: és el treballador o la treballadora que té la tasca de coordinar i distribuir el treball de les diferents seccions, i que té al seu càrrec tot el personal, dotat d'iniciativa pròpia amb representació directa del gerent o propietari de l'estació.
  
1.2. Encarregat/ada de torn: és qui dóna les ordres o les instruccions de treball, rebudes de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de totes classes i realitza la distribució d'aquests. A més, haurà de realitzar les mateixes funcions que estan encomanades a les persones expenedores.
  
1.3. Mecànic/a especialista: és la persona operària la missió de la qual és reparar les avaries que es produïsquen en l'equip mòbil de l'empresa, com ara camions, cotxes, motors, tractors, muntacàrregues, aparells d'assortiment i auxiliars, etc., i mantenir-los perquè sempre estiguen en perfecte estat de funcionament i conservació.
  
1.4. Expenedor/a: és la personal operària que realitza el subministrament i el cobrament del combustible, les funcions necessàries per a la recepció dels tancs de carburant i de mercaderies o productes, la col·locació d'aquests al lloc adequat o l'emmagatzemament, segons escaiga; atén les peticions que requerisca la clientela, du a terme la prestació a la clientela de tots els servicis que l'empresa establisca al centre de treball, incloent-hi els de la tenda, realitza les liquidacions de torn dins de la seua jornada de treball i la resta de tasques de conservació, neteja i manteniment dels elements i llocs de treball, llevat dels servicis i la jardineria. Tot això llevat que es donen les condicions previstes en l'últim paràgraf d'aquest article.
  
1.5. Untador/a: és qui realitza el greixatge dels vehicles que se li confien, mitjançant els aparells i els dispositius adequats. També s'encarrega de la polvorització amb petroli.
  
1.6. Muntador/a de pneumàtics: és qui realitza, a més de la reparació dels pneumàtics, el muntatge, l'encreuament, el ratllat i l'equilibrat de les rodes amb les màquines i els dispositius necessaris.
  
Subgrup 2. Aprenents
  
Són els qui, alhora que presten els seus servicis en formació i pràctiques, atenen el manteniment normal que requerisca la clientela, com ara la neteja del parabrisa, la verificació de la pressió dels pneumàtics i dels nivells d'aigua, aprenen l'ofici d'expenedor sense que això implique disminució de les obligacions d'expenedor.
  
Els expenedors hauran de realitzar tasques de manteniment dels servicis i/ dels jardins, sempre que l'empresari i el personal treballador hagen arribat a un acord que determine la forma i la compensació en què es preste aquest servici.
  
Article 19. Grup D: personal subaltern
  
Són els qui realitzen tasques per a les quals no es requereix major preparació que l'adquirida a les escoles de primer ensenyament i sols posseeixen responsabilitat elemental, tant administrativa com de comandament.
  
1. Guarda: té a càrrec seu la vigilància dels locals i de les instal·lacions de l'empresa, i cursa els parts corresponents a les possibles incidències.
  
2. Personal de neteja: és el personal subaltern encarregat de la neteja i la higiene de les distintes dependències i servicis de l'empresa.
  
Article 20. Oficis auxiliars
  
Es consideren així els que, sense ser fonamentals per a l'activitat laboral afectada per aquest Conveni, ni típics d'ella, són utilitzats per l'empresa i en formen part.
  
Aquest personal, definit pel conveni de treball en què siga principal l'ofici corresponent, s'assimilaran als graus salarials de les categories professionals que més similars siguen a aquelles referides en aquest Conveni, i es regira per aquest.
  
Secció segona
  
Article 21. Mobilitat geogràfica
  
Els trasllats de personal que impliquen canvi de domicili familiar per a la persona afectada podran realitzar-se per:
  
a) Trasllat per sol·licitud de la persona interessada: serà requisit necessari l'acceptació prèvia per part de l'empresa, i la persona sol·licitant no tindrà dret a indemnització per les despeses que origine el canvi.
  
b) Trasllat realitzat per mutu acord entre empresa i personal treballador: hi valdran les condicions pactades per escrit entre les parts.
  
c) Trasllat per necessitats del servici: hi valdrà, quant als requisits, el procediment i els tràmits, el que disposa l'article 40 de l'Estatut dels Treballadors.
  
d) Permuta: l'empresari, sempre que siga concertat per les persones que permuten, depenent de les categories, les necessitats del servici, i valorant l'aptitud d'aquelles en els seus llocs de destinació i qualsevol altra circumstància que és digna de tenir en compte, podrà accedir a la permuta de personal treballador.
  
Article 22. Canvi de centre de treball que no implique ni requerisca canvi de domicili del personal treballador
  
L'empresa podrà canviar de centre de treball el seu personal treballador, sempre que aquest canvi no implique canvi de domicili del citat personal.
  
S'entén que no és necessari canvi de domicili del personal treballador quan el nou centre de treball a què es destine no diste de l'anterior més de 35 km.
  
L'empresa estarà obligada a notificar amb cinc dies d'antelació com a mínim, tant a la persona afectada com a la representació del personal treballador, i mitjançant escrit on s'especificarà la data d'efectes del canvi, la duració aproximada i les causes que el motiven. El personal treballador rebrà, com a compensació pel canvi, les quantitats que apareixen en l'article que fa referència a dietes i quilometratge d'aquest Conveni, mentre subsistisca.
  
Capítol V
  
Política salarial
  
Article 23. Característiques de les retribucions
  
Durant la vigència d'aquest Conveni, el règim de retribucions estarà integrat pels següents conceptes:
  
A) Salari bàsic.
  
B) Complements salarials:
  
- personals,
  
- de lloc de treball, i
  
- gratificacions extraordinàries.
  
S'estableix igualment un model oficial de liquidació que figura com annex II d'aquest Conveni.
  
Article 24. Pagament de salaris
  
El pagament de salaris es realitzarà per mesos vençuts, dins dels cinc primers dies del mes següent a la data de la meritació, mitjançant efectiu, xec, taló o transferència bancària.
  
Article 25. Salari bàsic i revisió
  
A. Els salaris des de primer de gener de 2000 al 31 de desembre de 2000 seran inicialment els que figuren a la taula salarial (annex I), i se'n produirà una regularització al IPC final del citat any més el 0,3%, en els termes previstos en els següents apartats.
  
Durant el segon any de vigència d'aquest Conveni (2001), la taula salarial, una vegada revisada si és procedent, segons allò disposat en el paràgraf següent sobre revisió salarial, s'incrementarà inicialment en el percentatge de previsió inflacionista del Govern per al citat exercici i es regularitzarà al IPC final de l'any .001, més el 0,4%.
  
B. Revisió salarial. En el primer any de vigència del Conveni, i en el cas que el IPC establit per l'INE registrara a 31 de desembre de 2000 una variació superior al 2% inicialment pactat, s'efectuarà una revisió salarial així que es constate aquesta circumstància. Per a calcular l'import de la revisió salarial, es restarà del IPC final més el 0,3%; el 2% d'increment inicial efectuat. Aquesta variació es regularitzarà amb efectes de l'1 de gener de 2000, i per a portar-la a terme es prendran com a referència la taula salarial d'aquest Conveni, la qual té ja inclosa la previsió del 2%.
  
Durant el segon any de vigència del Conveni (2001), i en el cas que el IPC establit per l'INE registrara a 31 de desembre de 2001 una variació superior a la previsió inicial del Govern, i que serà la considerada com a revisió salarial inicial, s'efectuarà una revisió salarial així que es constate oficialment aquesta circumstància. Per a calcular l'import de la revisió salarial, es restarà del IPC final més el 0,4%, el percentatge de IPC previst, que és l'increment inicial efectuat. Aquesta variació es regularitzarà amb efectes de l'1 de gener de 2001, i per a portar-la a terme es prendran com a referència la taula salarial d'aquest Conveni, vigent a data 1 de gener de 2001.
  
Article 26. Complement d'antiguitat
  
A partir de l'1 de gener de 1996 es van modificar les condicions per a la percepció del complement d'antiguitat, quedant com a continuació s'indica:
  
1r. A partir de l'1 de gener de 1996, els augments per any de servici es meritaran exclusivament per dos biennis i cinc quinquennis.
  
2n. Per cada bienni complit es pagarà la quantitat de 3.000 pessetes, i per cada quinquenni complit es pagarà la quantitat de 7.000 pessetes mensuals.
  
A tots el biennis i quinquennis, bé siga de nous o antics treballadors, que es complisquen amb posterioritat a l'1 de gener de 1996, se'ls aplicarà l'import assenyalat en el paràgraf anterior.
  
3r. Les quantitats que els treballadors estiguen cobrant en concepte d'antiguitat (de conformitat a allò que s'ha establit en l'art. 61 de la derogada Ordenança Laboral), s'integraran a partir de l'1 de gener de 1996 en una quantitat fixa consolidada amb el nom de «Plus d'Antiguitat», que serà percebuda ad personam per cada treballador o treballadora. Aquest plus salarial no serà absorbible ni compensable.
  
4t. Aquestes quantitats podran ser negociades en futurs convenis.
  
Article 27. Nocturnitat
  
S'estableix per a tot el personal treballador un complement consistent en 1.200 pessetes, per a tot aquell personal que realitze el seu treball entre les 22 i les 6 hores.
  
Percebran aquest complement, en la seua totalitat, tant els treballadors amb l'horari de 22:00 h. a 06:00 h., com els de l'horari de 23:00 a 07:00. La resta de treballadors el cobraran en proporció al nombre d'hores treballades en el que es denomina període nocturn.
  
Aquest complement es pagarà a tot treballador pertanyent a l'empresa per nit efectivament treballada.
  
Article 28. Gratificació a l'efectivitat laboral dels expenedors
  
Com a complement extrasalarial derivat de l'activitat d'expenedor, i per l'anterior menyscapte de diners, es pagarà a cada un dels treballadors d'aquesta categoria una quantitat anual de 84.000 pessetes, susceptibles de prorratejar-se per dotzenes parts, exempta de base de cotització ja que no tenen concepte de remuneració i no excedeixen, tampoc, dels límits que per despeses estableix l'inicial Reial Decret 1.426/1997 de 15 de setembre, ni en la normativa que li succeeix.
  
Aquesta gratificació extrasalarial la percebran tots els treballadors que realitzen les funcions d'expenedor, per ser responsables del maneig de diners en efectiu i/o per les vendes de mercaderies i custòdia de béns de l'empresa.
  
No obstant això, es mantindran a títol personal aquelles quantitats que van percebre els treballadors per la seua responsabilitat en el maneig de diners, (anterior complement de menyscapte de diners) i que superaren el que aquí es pacta; quantitats que quedaran congelades fins que no es vegen superades per les acordades en aquesta indemnització extrasalarial.
  
Aquest concepte extrasalarial a l'efectivitat laboral s'entén que és totalment independent dels incentius (comissions) per vendes que pogueren existir pactats entre l'empresa i treballadors.
  
Article 29. Plus de festius i diumenges
  
El treball que es preste en festius i diumenges es remunerarà amb un plus de 700 pessetes per jornada treballada, o la part proporcional de les hores treballades, independentment dels descansos setmanals o compensacions que legalment procedisquen. (S'entenen per festius els catorze dies assenyalats en el calendari laboral anual).
  
Article 30. Plus de distància
  
Es pagarà un plus de distància a aquells treballadors que entre la seua població de residència i la ubicació de l'estació de servici hi haja més de dos quilòmetres, i es fixa un import de 15 pessetes per quilòmetre i tenint en compte que es comptabilitzaran tots els que hi haja de diferència.
  
Article 31. Pagues extraordinàries
  
El personal treballador rebrà, en proporció al temps treballat durant l'any, tres gratificacions extraordinàries, que es pagaran respectivament:
  
1. Paga de març: es pagarà de l'1 al 30 de març.
  
2. Paga d'estiu: es pagarà de l'1 al 30 de juny.
  
3. Paga de Nadal: es pagarà de l'1 al 20 de desembre.
  
L'import de cada una d'aquestes pagues serà de 30 dies de salari bàsic de conveni, més antiguitat.
  
Article 32. Falta d'aplicació del règim salarial
  
L'increment salarial pactat en aquest Conveni podrà no aplicar-se en tot o en part, només en el cas d'empreses l'estabilitat econòmica de les quals poguera veure's danyada com a conseqüència d'aquesta aplicació.
  
Per a acollir-se a la citada falta d'aplicabilitat, l'empresa haurà de formular la petició davant dels representants de personal treballador i a la Comissió Mixta del Conveni en el termini màxim de 30 dies des de la publicació del conveni en el DOGV, acompanyant la següent documentació:
  
a) Memòria justificativa de la sol·licitud.
  
b) Documentació que acredite la causa invocada, entre la qual necessàriament figurarà la presentada per l'empresa davant dels organismes oficials (Ministeri d'Hisenda i Registre Mercantil) referida als dos últims exercicis.
  
c) Proposta salarial alternativa.
  
Les parts podran aconseguir acord en el termini de 15 dies, que haurà de ser notificat a la Comissió Mixta del Conveni per a adquirir eficàcia plena.
  
En aquests casos, la fixació de l'increment de salaris s'adequarà en l'àmbit de l'empresa, prèvia negociació entre la direcció i els representants de personal treballadors, emmarcant aquesta decisió dins d'un pla de viabilitat, en el qual haurà de fixar-se la posterior actualització dels salaris.
  
El pagament de les diferències deixades de percebre s'efectuarà així que es constate objectivament que l'empresa té un superàvit o beneficis en quantitat suficient per a cobrir les citades diferències.
  
En el cas de no aconseguir-se acord, la qüestió s'elevarà a la Comissió Mixta del Conveni, que serà la competent per a resoldre en definitiva i, si és procedent, fixar les condicions salarials alternatives.
  
Capítol VI
  
Jornada de treball, horari, hores extraordinàries i vacances
  
Article 33. Jornada de treball
  
S'estableix una jornada ordinària de treball de 1.792 hores anuals.
  
En tots els centres que estiguen oberts durant les 24 hores del dia, s'hi establiran torns rotatius.
  
Els horaris podran ser:
  
De 6.00 h a 14.00 h
  
De 7.00 h a 15.00 h
  
De 14.00 h a 22.00 h
  
De 15.00 h a 23.00 h
  
De 22.00 h a 6.00 h
  
De 23.00 h a 7.00 h
  
Als centres oberts exclusivament durant el dia, els horaris seran:
  
De 6.00 h a 14.00 h i 14.00 h a 22.00 h
  
De 7.00 h a 15.00 h i 15.00 h a 23.00 h
  
La jornada ací pactada no podrà ser partida excepte acord exprés entre empresa i personal treballador.
  
L'elecció d'un horari o altre serà decidit per l'empresa.
  
El calendari laboral es fixarà de comú acord entre empresa i personal treballador, on es preveja la jornada diària, setmanal, vacances i quadrants anuals.
  
A aquest fi s'establirà un calendari de forma que un treballador no treballe més de dos diumenges consecutius.
  
Article 34. Canvi d'horari
  
El personal administratiu gaudirà de dotze setmanes de jornada intensiva amb horari de 08:00 h. a 15:00 h, ambdues inclusivament, durant el període comprés entre el 21 de juny i el 21 de setembre.
  
No serà obligatori per a les empreses concedir aquestes setmanes de jornada intensiva simultàniament a tota la plantilla de personal administratiu.
  
Quan hi concórreguen circumstàncies especials de força major, les empreses podran adaptar els seus horaris de mutu acord amb el personal treballador mateix.
  
Així mateix es respectaran els pactes existents o futurs en aquesta matèria entre treballador i empresari.
  
Tot allò que s'ha establit en aquest article en matèria de jornada intensiva és d'aplicació únicament al personal administratiu de les estacions de servici.
  
Article 35. Descans en jornada continuada
  
Quan la jornada es realitze de forma continuada, s'hi estableix un descans de quinze minuts, el qual es considerarà com a temps de treball efectiu, i que s'haurà de gaudir fora de les hores de major activitat.
  
Article 36. Vacances
  
Les vacances seran de trenta dies naturals, i es prendran per torns rotatius.
  
Les vacances podran gaudir-se durant tot l'any per qüestions tècniques, organitzatives o productives i en règim normal preferentment als mesos de juny, juliol, agost i setembre.
  
Les empreses determinaran el calendari de vacances en els primers mesos de l'any, o bé en els dos últims mesos de l'any anterior, de comú acord amb el personal treballador.
  
La situació de baixa temporal per malaltia o accident suspendrà el còmput o gaudi de les vacances, per la qual cosa la resta de dies no gaudits seran aplicats durant el mateix any per mutu acord de les parts, amb subjecció sempre a l'esquema organitzatiu de l'empresa.
  
Article 37. Hores extraordinàries
  
Tindran la consideració d'hores extraordinàries les que excedisquen de la jornada ordinària de treball, ja siga en còmput diari, setmanal o anual.
  
Les parts que signen aquest Conveni creuen convenient establir limitacions quant a la realització d'hores extraordinàries, per la qual cosa:
  
- Les hores extraordinàries habituals se suprimeixen totalment.
  
- Les hores extraordinàries estructurals es realitzaran amb caràcter voluntari.
  
- Les hores extraordinàries de força major seran de realització obligatòria.
  
S'entendrà com a hora extraordinària estructural, aquelles que es realitzen per a atendre períodes punta de producció, absències imprevistes, canvis de torn o manteniment.
  
El valor de l'hora extraordinària es veurà incrementat en un 50% respecte de l'hora ordinària, tant si es paga econòmicament, com si es compensa amb períodes de descans. Aquests s'hauran de gaudir, si és procedent, en un termini màxim de tres mesos des de la realització d'aquestes hores.
  
Capítol VII
  
Desplaçaments, dietes, llicències i excedències
  
Article 38. Desplaçaments i dietes
  
El personal treballador que per necessitat de l'empresa haja de realitzar viatges o desplaçaments a poblacions distintes d'aquella on estiga el seu centre de treball, rebrà una dieta de 1.500 pessetes quan realitzen un menjar fora i pernocten al seu domicili, i 3.000 pessetes quan facen els dos menjars fora.
  
Si el personal treballador utilitza el seu vehicle propi en els desplaçaments, se li pagarà la quantitat de 25 pessetes per quilòmetre recorregut, tot tenint-hi en compte la distància que hi haja entre el centre de treball i el lloc on es desplace.
  
Si el desplaçament es realitza mitjançant el transport públic, el personal treballador haurà de justificar la quantitat pagada, l'import de la qual li serà satisfet per l'empresa.
  
Article 39. Permís per maternitat
  
La dona treballadora tindrà els drets reconeguts per la llei en aquesta matèria. Donat cas que demane una excedència per un termini màxim de tres anys, haurà de sol·licitar la reincorporació amb un mes d'antelació a la data d'acabament d'aquella, i l'empresa haurà d'acceptar-la amb tots els drets reconeguts en el moment de la concessió.
  
Article 40. Permisos
  
Retribuïts: el personal treballador, avisant amb la possible antelació i justificant-lo adequadament, podrà faltar o absentar-se del treball amb dret a remuneració, per algun dels motius i durant el temps màxim que s'indica tot seguit:
  
a) quinze dies naturals en cas de matrimoni;
  
b) quatre dies, que hauran d'ampliar-se a tres mes, quan el personal treballador necessite realitzar algun desplaçament per a això a una localitat distinta d'aquella on tinga la seua residència habitual, en els casos de part d'esposa o malaltia greu o mort del cònjuge, dels ascendents o descendents fins al tercer grau;
  
c) un dia per trasllat de domicili habitual;
  
d) pel temps indispensable per al compliment d'un deure de caràcter públic i personal, correctament justificat;
  
e) un dia per matrimoni de pares, fills, germans o cunyats; un dia més si l'esdeveniment és fora de la província;
  
f) pel temps indispensable i necessari per a acudir a consulta mèdic, sempre que es justifique adequadament;
  
g) un dia laborable dins de l'any natural de descans, per a tot el personal treballador afectat per aquest Conveni, que serà gaudit amb l'acord previ entre l'empresa i el treballador o la treballadora, preferentment en període de vacances, Nadal, Setmana Santa, sempre tenint en compte les exigències productives, tècniques i organitzatives.
  
No retribuïts: sense perjudici del que disposa l'apartat anterior d'aquest article, en els casos previstos en l'apartat b) d'aquell, el personal treballador tindrà, a més, dret a una llicència de tres dies sense remuneració, que haurà de ser ampliada a quatre dies sense remuneració si cal desplaçar-se per a això a una localitat diferent d'aquella on tinga la seua residència habitual.
  
Article 41. Excedències
  
Excedència voluntària. El personal treballador amb una antiguitat en l'empresa de cinc anys com a mínim, tindrà dret al reconeixement de la situació d'excedència voluntària per un període mínim de dos anys i no major de cinc, sense que es puga produir en cap cas aquesta situació en els contractes de duració determinada.
  
Per tal d'acollir-se a una altra excedència voluntària, el personal treballador haurà de cobrir un nou període de quatre anys com a mínim de servici efectiu en l'empresa.
  
L'excedència voluntària s'entendrà sempre concedida sense dret a rebre cap retribució de l'empresa, ni es computarà per a cap finalitat.
  
El temps d'excedència no podrà ser utilitzat per a prestar servici en empresa semblant o que implique concurrència. En cas d'incompliment d'aquesta norma, s'entendrà que rescindeix voluntàriament el contracte laboral amb tots els seus drets.
  
La reincorporació haurà de ser sol·licitada per escrit amb un mes d'antelació a la data d'acabament del gaudi de l'excedència. Si la sol·licitud es fa abans que passe el primer any d'excedència, la reincorporació del treballador o la treballadora serà automàtica amb tots els drets reconeguts quan va començar-la, bé en la seua anterior categoria o semblant, si n'hi ha vacant, bé en un lloc d'inferior categoria fins que aquesta es produïsca. Si la reincorporació se sol·licita una vegada transcorregut el primer any, el personal treballador sols tindrà un dret preferent al reingrés en les vacants d'igual o similar categoria a la seua que hi haguera o que es produïra en l'empresa.
  
En els llocs de lliure designació de l'empresa, aquesta determinarà, en el moment del reingrés, si el treballador o la treballador torna a ocupar el lloc que tenia confiat abans de l'excedència o si se li n'adjudica un altre.
  
La petició d'excedència haurà de ser formulada per escrit, resolta dins dels trenta dies comptadors des que va ser presentada, i atesa dins de les possibilitats que permeten les necessitats del servici.
  
En cap cas, el nombre d'excedents podrà superar el 5% de la plantilla de cada centre de treball, amb el còmput de les fraccions per unitat. En empreses que tinguen fins a 50 treballadors i treballadores, podran acollir-se com a màxim a l'excedència tres treballadors o treballadores.
  
Si l'empresa tanca, aquesta s'obliga a avisar tot el personal treballador que estiga en situació d'excedència a l'efecte que es reincorpore al seu lloc de treball.
  
Capítol VIII
  
Condicions socials
  
Article 42. Roba de treball
  
Les empreses estan obligades a proporcional al seu personal treballador peces de roba de treball en la quantitat i la forma següents:
  
- dos uniformes d'estiu i dos d'hivern,
  
- dos parells de sabates anuals, i
  
- una peça de roba d'abric cada dos anys.
  
Als centres de treball que no tinguen marquesines protectores per a la pluja, es dotarà el personal treballador que hi preste el seu servici a l'exterior amb roba impermeable.
  
Les peces de roba de treball seran d'ús individual i es considerarà que pertanyen a l'empresa fins a la caducitat en els temps indicats, i sols seran utilitzades per al servici en aquella.
  
Article 43. Assegurança d'invalidesa i mort
  
Les pòlisses de les assegurances d'accidents ja contractades o que siguen contractades per les empreses per a cobrir la responsabilitat en cas d'invalidesa o mort hauran de garantir, en el cas de mort, 3.000.000 de pessetes, i en cas d'invalidesa, 3.250.000 pessetes.
  
Els riscos que es produïsquen derivats d'accident durant el treball o a conseqüència d'aquest, es cobriran d'acord amb el desglossament següent:
  
Primer: mort, 3.000.000 de pessetes
  
Segon: gran invalidesa: 3.250.000 pessetes
  
Tercer: invalidesa absoluta per a qualsevol tipus d'activitat remunerada: 3.250.000 pessetes
  
Quart: invalidesa total que li incapacite per a l'exercici del seu treball habitual: 3.250.000 pessetes
  
Les empreses hauran de concertar la cobertura del risc previst en aquest article dins del 30 dies següents a la publicació d'aquest Conveni en el Diari Oficial de la Generalitat Valenciana. Una vegada produïda la contractació o la renovació de la pòlissa, l'empresa haurà de facilitar-ne una fotocòpia a cada treballador o treballadora en el termini de dos mesos.
  
Article 44. Jubilació
  
En la mateixa línia de l'article anterior, i amb vista als possibles efectes que poguera tenir per a pal·liar l'atur, les persones que signen aquest Conveni acorden la jubilació als 64 anys, amb el 100% dels drets passius, del personal treballador que així ho sol·licite. Les empreses es comprometen a la contractació simultània de treballadors i treballadores joves o perceptors de l'assegurança de desocupació en quantitat igual al de les jubilacions anticipades que es pacten, amb els contractes que preveu el Reial Decret legislatiu 1.194/1995, de 17 de juliol, amb un mínim d'un any.
  
Article 45. Seguretat Social
  
En els casos d'incapacitat temporal per al treball motivada per accident, les empreses afectades per aquest Conveni es comprometen a completar les prestacions de la Seguretat Social fins a arribar a l'import del salari real del personal treballador que cause baixa per aquest motiu.
  
En el cas d'incapacitat temporal per malaltia amb hospitalització, les empreses complementaran fins al 100% durant els 15 primers dies d'hospitalització.
  
Article 46. Pluriocupació
  
Les persones que signen aquest Conveni creuen convenient eradicar la pluriocupació com a regla general.
  
En aquests sentit, les empreses no duran a terme contractacions de treball a persones que estiguen contractades a jornada completa en una altra empresa. Sí que podran fer-ho, però, quan aquesta contractació s'efectue en jornada a temps parcial, sempre que en conjunt no supere la jornada ordinària de treball.
  
Article 47. Cursos de formació professional i comité paritari
  
1. Les parts que signen aquest Conveni s'adhereixen al II Acord Nacional de Formació Contínua, subscrit per les confederacions empresarials i sindicals, i, si escau, als possibles acords a què s'arribe en la Comissió Paritària de Formació Professional Contínua per al sector d'estacions de servici de la Comunitat Valenciana.
  
Les empreses assumiran a càrrec seu el 50% de l'import del temps que el seu personal treballador dedique a la citada formació contínua, i de les despeses i les dietes, si és procedent.
  
2. Les empreses podran organitzar cursos de formació i perfeccionament del personal amb caràcter gratuït, amb la finalitat d'aconseguir-ne la promoció professional, a la vista de les últimes disposicions en matèria formativa.
  
3. Es constituirà un comité paritari format per quatre representants de les empreses i quatre del personal treballador l'objecte del qual serà elaborar plans de formació professional destinats a adequar tecnologies i facilitar la formació professional.
  
Seran funcions d'aquest Comité Paritari:
  
a) Realitzar, per ell o per mitjà d'entitats especialitzades, estudis de caràcter projectiu quant a les necessitats de mà d'obra en el sector de les estacions de servici i les seues corresponents qualificacions.
  
b) Proposar i executar les accions formatives en les diverses modalitats i graus, ja siga amb programes que puguen impartir-se als centres de formació d'empresa, o els que en el futur puguen constituir-se, i mitjançant els programes nacionals o internacionals desenvolupats pels organismes competents.
  
c) Col·laborar, d'acord amb les pròpies possibilitats o mitjançant entitats especialitzades, en el diagnòstic i el disseny de programes puntuals de formació d'empresa, tenint en compte les especificacions genèriques o individuals de personal treballador afectat.
  
d) Coordinar i seguir el desenvolupament de formació en pràctiques de l'alumnat que siga rebut per les empreses en el marc dels acords signats en l'àmbit sectorial o d'empreses.
  
e) Avaluar de manera continuada totes les actuacions empreses, amb la finalitat de revisar les orientacions, promoure noves activitats i actualitzar la definició dels objectius de la formació professional.
  
Capítol IX
  
Drets sindicals
  
Article 48. Drets sindicals
  
El personal treballador tindrà dret a elegir un representant per estació de servici, sempre que la plantilla d'aquesta siga superior a quatre treballadors, amb els drets reconeguts als delegats de personal en la legislació vigent.
  
Les empreses afectades per aquest Conveni reconeixen com a interlocutors naturals en el tractament i la substanciació de les relacions laborals a les centrals sindicals implantades. A l'efecte previst en aquest Conveni, les empreses afectades per ell respectaran el dret de tot el personal treballador a sindicar-se lliurement i a no discriminar i fer dependre l'ocupació d'aquest a la condició que no s'afilie o renuncie a la seua filiació sindical.
  
Es concedeixen les hores necessàries per als delegats i membres del comité d'empresa a l'efecte de la negociació col·lectiva, i es crea la figura de delegat provincial.
  
Les centrals sindicals que signen donaran a conéixer a la representació legal de la part econòmica els representants provincials d'aquestes centrals, els quals tindran un crèdit de 30 hores mensuals per a la seua activitat sindical, independentment de les hores sindicals a què tinguen dret els delegats de personal o els membres del comité d'empresa.
  
El cost econòmic de les hores sindicals haurà de ser fet efectiu per la Federació Mediterrània d'Estacions de Servei.
  
Capítol X
  
Prevenció de riscos laborals
  
Article 49. Seguretat i higiene
  
Les parts, a l'entrada en vigor de la Llei 31/1995, de 8 de novembre, de Prevenció de Riscos Laborals, reconeixen la necessitat d'adaptar les relacions laborals dins del marc jurídic de referència, i també dels reglaments i les disposicions normatives que en el futur es dicten a l'empara de l'anterior. Per al compliment d'aquest fi, les parts es comprometen mitjançant la creació d'una comissió paritària, al desenvolupament de les mesures i dels plans de prevenció necessaris per al compliment de les obligacions de l'empresa, i la protecció dels drets del personal treballador.
  
Es realitzarà, com a mínim, una revisió mèdica anual a tot el personal treballador de cada estació de servici, amb anàlisis, plom a la sang i repercussió de les noves gasolines i productes carburants.
  
Es crearà una comissió de salut laboral la composició de la qual serà paritària. Per al nomenament de la representació del personal treballador es mantindrà l'índex de representativitat que cada central sindical tinga en el sector d'estacions de servici en l'àmbit de la Comunitat Valenciana.
  
La Comissió no passarà de huit membres, quatre en representació del personal treballador, quatre en representació de l'empresa, i un metge o una metgessa especialista, amb veu però sense vot, nomenat de mutu acord per les parts.
  
Les representacions es comprometen a mantenir reunions periòdiques trimestrals, amb la convocatòria prèvia de qualsevol de les parts amb 15 dies d'antelació.
  
Les funcions bàsiques de la Comissió de Salut Laboral tindrà com a objectius prioritaris:
  
1. Promoure l'observança de les disposicions legals vigents per a la prevenció de riscos professionals en les estacions de servici.
  
2. Prestar assessorament a les empreses per a evitar i/o reduir els riscos que atempten contra la integritat física i la salut del personal treballador.
  
3. Donar a conéixer les normes i els procediments que en matèria de seguretat i higiene dicten els organismes especialitzats en aquesta matèria.
  
4. Ser informat sobre els resultats estadístics dels reconeixements mèdics que realitzen en aquest sector.
  
La designació dels delegats de Prevenció a què fa referència la Llei 31/1995, de 8 de novembre, serà realitzada pels representants del personal treballador entre la totalitat de la plantilla, els quals, per a la realització d'aquestes funcions, disposaran del crèdit horari que els siga concedit expressament pels representants legals del personal treballador.
  
Article 50. Penositat
  
Els treballs de neteja en l'inferior de tancs o qualsevol depòsit dedicat a l'emmagatzemament de carburants, no podran ser realitzats pel personal inclós en aquest Conveni Col·lectiu, sinó que serà tasca d'empreses de personal especialitzat en això.
  
Capítol XI
  
Règim de faltes i sancions
  
Article 51. Règim disciplinari
  
Els treballadors podran ser sancionats per la direcció de l'empresa d'acord amb la graduació de faltes i sancions que s'estableixen en els articles següents.
  
Tota falta comesa per un treballador o una treballadora es classificarà atenent la seua importància, transcendència i intenció, en lleu, greu o molt greu.
  
Article 52. Faltes lleus
  
1. La falta de puntualitat, fins a tres en un mes, en l'assistència al treball, amb retard no justificat superior a cinc minuts i inferior a trenta minuts en l'horari d'entrada.
  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat de haver-ho efectuat.
  
3. L'abandó del servici sense causa fundada, encara que siga per breu temps. Si com a conseqüència d'això s'originara perjudici d'alguna consideració a l'empresa o és causa d'accident als seus companys de treball, aquesta falta podrà ser considerada com a greu o molt greu, segons els casos.
  
4. Xicotets descuits en la conservació del material.
  
5. Falta d'endreç i higiene personal.
  
6. No atendre el públic amb la correcció i diligència degudes.
  
7. No comunicar a l'empresa els canvis de residència o domicili.
  
8. Faltar al treball un dia al mes sense causa justificada.
  
Article 53. Faltes greus
  
1. Més de tres faltes no justificades de puntualitat en l'assistència al treball durant un període d'un mes.
  
2. Absència, sense causa justificada, per dos dies, durant un període d'un mes.
  
3. No comunicar amb la puntualitat deguda els canvis experimentats en la família que puguen afectar la Seguretat Social o institucions de previsió. La falta maliciosa en aquestes dades es considerarà com a falta molt greu.
  
4. Entregar-se a jocs o distraccions en hores de servici.
  
5. La simulació de malaltia o accident.
  
6. La desobediència als superiors siga quina siga la matèria del servici. Si implicara pèrdua manifest de la disciplina o d'ella es derivara perjudici notori per a l'empresa, podrà ser considerada com a molt greu.
  
7. Simular la presència d'un altre treballador, fitxant, contestant o signant per ell.
  
8. La negligència o desídia en el treball que afecte la bona marxa del servici.
  
9. La imprudència en acte de servici. Si implicara risc d'accident per al treballador, per als seus companys, o perill d'avaria per a les instal·lacions, podrà ser considerada com a molt greu.
  
10. Realitzar, sense l'oportú permís, treballs particulars durant la jornada, així com emprar ferramentes de l'empresa per a usos propis.
  
11. Fumar el personal o encendre mistos, encenedors o qualsevol altre aparell anàleg dins de la zona definida reglamentàriament com a perillosa, o servir productes a qui estiga realitzant qualsevol d'aquests actes.
  
12. Abastir un vehicle amb el motor en marxa, o llums encesos.
  
13. Les derivades de la causa prevista en l'apartat tres de l'article anterior.
  
14. La reincidència en falta lleu (exclosa de la puntualitat), encara que siga de distinta naturalesa, dins del trimestre i havent mitjançat amonestació escrita.
  
Article 54. Faltes molt greus
  
1. Més de deu faltes no justificades de puntualitat d'assistència al treball, comeses en un període de sis mesos, o vint durant un any.
  
2. El frau, la falsedat o l'abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o a qualsevol altra persona dins de les dependències de l'empresa o durant acte de servici en qualsevol lloc.
  
3. Fer desaparéixer, inutilitzar, destrossar o causar desperfectes en primeres matèries, útils, ferramentes, maquinària, aparells, instal·lacions, edificis, efectes i documents de l'empresa, sempre que es faça amb evident mala intenció o negligència reiterada.
  
4. La condemna per delicte de robatori, furt o malversació comeses fora de l'empresa o per qualsevol altra classe de fets que puguen implicar per a aquesta desconfiança respecte de l'autor, i en tot cas, la de duració superior a sis anys, dictada pels tribunals de justícia.
  
5. La continuada i habitual falta d'endreç o higiene, de tal índole que produïsca falta o queixes justificades pels seus companys de treball.
  
6. L'embriaguesa habitual o transitòria si repercuteix negativament en el treball.
  
7. Violar el secret de la correspondència o documentació reservats de l'empresa o revelar a elements estranys dades de reserva obligada.
  
8. Els mals tractes de paraula o obra, abús d'autoritat o falta greu de respecte i consideració als caps o als seus familiars, així com als companys i subordinats.
  
9. Dedicar-se a activitats que impliquen competència cap a l'empresa.
  
10. Causar accidents greus per imprudència o negligència.
  
11. Abandonar el treball en lloc de responsabilitat sense autorització del superior.
  
12. La disminució voluntària i continuada en el rendiment del treball.
  
13. Originar freqüents baralles i gresques amb els companys de treball.
  
14. Les derivades de les causes previstes en l'apartat tres de l'article 51 i apartats 3, 6 i 9 de l'article 52.
  
15. La reincidència en falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera vegada.
  
Article 55
  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'oportú expedient.
  
Article 56
  
L'enumeració de les faltes en lleus, greus o molt greus feta en els articles anteriors és merament enunciativa, i no impedeix que puguen existir-ne d'altres, les quals seran qualificades segons l'analogia que guarden amb aquelles.
  
Article 57
  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en aquest conveni.
  
Article 58
  
Les sancions màximes que podran imposar-se en cada cas, atenent a la gravetat de la falta comesa, seran les següents:
  
A. Per faltes lleus: amonestació verbal i amonestació per escrit.
  
B. Per faltes greus: suspensió d'ocupació i sou d'un a quinze dies.
  
C. Per faltes molt greus: suspensió d'ocupació i sou per un període de 16 dies a 3 mesos; trasllat forçós a una altra localitat, sense dret a cap indemnització, i acomiadament.
  
Les sancions que en l'ordre laboral puguen imposar-se, s'entenen sense perjudici de passar el tant de culpa als tribunals competents quan el fet comés puga ser constitutiu de falta o delicte.
  
Article 59. Prescripció
  
Les faltes lleus prescriuran als deu dies, les greus als vint dies, i les molt greus als seixanta dies, a partir de la data en què l'empresa va tenir coneixement de la comissió, i en tot cas, als sis mesos de haver-se comés.
  
Article 60
  
Les Empreses anotaran en els expedients personals dels treballadors les sancions que li siguen imposades, que en tot cas es consideraran anul·lades si tractant-se de faltes lleus transcorregueren sis mesos sense haver reincidit en nova falta. Si es tractara de faltes greus o molt greus, el termini anteriorment citat s'elevarà a dos i cinc anys, respectivament.
  
Article 61
  
Quant a la tramitació de la imposició de sancions, hi valdrà allò disposat en la Llei de Procediment Laboral.
  
Disposicions addicionals
  
Primera
  
Independentment de la data de publicació d'aquest Conveni en el DOGV, les taules salarials i els endarreriments derivats del conveni des de l'1 de gener de 2000 s'hauran de pagar dins del mes següent a la publicació.
  
Segona
  
En el cas que una futura disposició legal, bé de caràcter estatal o autonòmic, o resolució de l'autoritat laboral, jurisdicció social, o qualsevol altre òrgan competent, modifique, altere, o no aprove alguna norma d'aquest text, i a parer de les parts el contingut essencial d'algun punt d'allò que s'ha pactat en aquest Conveni, quedara desvirtuat, qualsevol de les parts podrà denunciar aquesta circumstància dins del mes següent a la publicació o notificació de la citada resolució, en aquest cas s'insta a la Comissió Mixta d'Interpretació i Seguiment del Conveni perquè es reunisca amb caràcter d'urgència, amb la finalitat de renegociar les matèries o els continguts afectats en aquest Conveni per les citades disposicions legals o resolucions judicials o administratives.
  
En cas de discrepància, se sotmetrà la qüestió als tribunals de la jurisdicció social.
  
Tercera
  
Solució extrajudicial de conflictes col·lectius; per a la solució dels citats conflictes, ambdues parts se sotmeten expressament al sistema vigent a la Comunitat Valenciana.
  
Quarta
  
S'acorda crear durant el primer any de vigència del Conveni una Comissió de Treball, que estudie la possible implantació de certes mesures en el sector relatives als següents aspectes: Formació Contínua Sectorial, Pla de Pensions Sectorial, Regulació de Tancament Dominical en el Sector, Observatori d'Ocupació.
  
ANNEX I
  
TAULA SALARIAL PER A L'LAK 3363
  
SALARI
  
BASE MES O
  
CATEGORIES DIA PTES.
  
PERSONAL TÈCNIC TITULAT 145.969
  
PERSONAL ADMINISTRATIU:
  
1. Encarregat/ada general 145.969
  
2. Cap administratiu 133.499
  
3. Oficial administratiu 1a 126.482
  
4. Oficial administratiu 2a 119.317
  
5. Auxiliar administratiu 115.573
  
6. Aspirant a administratiu 90.533
  
PERSONAL OPERARI:
  
1. Personal operari especialista
  
1.1 Encarregat de torn 4.216
  
1.2 Mecànic/a especialista 3.785
  
1.3 Expenedor/a 3.724
  
1.4 Untador/a 3.724
  
1.5 Llavador/a 3.724
  
1.6 Conductor/a 3.724
  
1.7 Muntador/a de pneumàtics 3.724
  
2. Personal operari no especialista
  
2.1 Mosso/a d'estacions de servici 3.703
  
2.2 Llavaplats 3.259
  
3 Aprenent 3.259
  
PERSONAL SUBALTERN:
  
1. Magatzemista 3.703
  
2. Cobrador/a 3.853
  
3. Ordenança 3.635
  
4. Grum 3.259
  
5. Guarda 3.703
  
6. Personal de Neteja 3.592
  
ANNEX II
  
REBUT DE QUITANÇA PER A ESTACIONS DE SERVICI
  
Jo, el Sr./La Sra. ... amb DNI ... declare haver rebut de l'empresa...., el dia de la data, la quantitat d ... pessetes d'acord amb el desglossament que s'indica tot seguit, amb motiu de l'acabament de la meua relació laboral amb la citada empresa motivada per ...; que amb aquesta percepció quede saldat i liquidat per tots els conceptes, sense dret a posterior reclamació llevat d'allò establit en l'últim paràgraf de l'article 14.
  
Faig constar expressament que SÍ/NO faig ús del meu dret a la presència d'una persona que representa el personal treballador en la signatura d'aquest document.
  
VACANCES ????????????????..
  
P.P. ESTIU ?????????????????.
  
P.P. NADAL ????????????????..
  
P.P. BENEFICIS ??????????????-
  
ALTRES ??????????????????.
  
TOTAL BRUT ???????????????...
  
RETENCIÓ IRPF ??????????????...
  
TOTAL LÍQUID ???????????????.
  
..., ... d ... de 2000...
  
Si és el cas, persona que representa el personal treballador
  
Signat: ?????????????????-
  
DNI: ??????????????????-